A képen szöveg, Betűtípus, képernyőkép látható

Automatikusan generált leírás

**Eger Megyei Jogú Város Önkormányzata Közgyűlésének rendelet-tervezete**

**az önkormányzat 2025. évi átmeneti gazdálkodásáról**

***Tisztelt Közgyűlés!***

Eger Megyei Jogú Város Önkormányzata 2025. évi költségvetési rendelet-tervezetét az államháztartásról szóló módosított 2011. évi CXCV. törvény (továbbiakban: Áht.) 24. § (3) bekezdésének megfelelően, a polgármesternek 2025. február 15-éig, de legkésőbb a központi költségvetésről szóló törvény hatálybalépését követő negyvenötödik napig kell benyújtania a képviselő-testületnek.

Eger város önkormányzata 2025. évi költségvetéséről szóló rendeletének megalkotására a Közgyűlés 2025. februári ülésén kerülhet sor. A költségvetési év kezdetétől az önkormányzati költségvetés elfogadásáig terjedő időszak gazdálkodását szabályozzuk az átmeneti gazdálkodásról szóló rendelet megalkotásával. Az előterjesztéshez kapcsolódó rendelet-tervezet az átmeneti időszak gazdálkodását hivatott szabályozni.

A gazdálkodás folyamatossága érdekében az átmeneti gazdálkodás szabályai felhatalmazást adnak arra, hogy a helyi önkormányzat bevételeit folytatólagosan beszedhesse, és kiadásait fedezhesse, illetve meghatározzuk, hogy milyen intézkedések tehetők a rendelet keretein belül.

A polgármester és az intézményvezetők az átmeneti gazdálkodás időszaka alatti tevékenységük során kötelesek figyelembe venni a jogszabályokban és a közgyűlés hatályos rendeleteiben, határozataiban foglaltakat.

Az átmeneti gazdálkodásról szóló rendeletben meg kell határozni a felhatalmazás időtartamát. A felhatalmazás az új költségvetési rendelet hatálybalépésének napjával hatályát veszti. A felhatalmazás időtartama alatt beszedett bevételeket és teljesített kiadásokat a 2025. évi költségvetési rendeletbe be kell építeni.

A rendelet-tervezet **előzetes hatásvizsgálatát** elvégeztük, melyet külön mellékletként csatolunk.

Kérem a Tisztelt Közgyűlést, hogy fogadja el a 2025. évi költségvetési gazdálkodás átmeneti szabályairól szóló rendelet-tervezetet.

Eger, 2024. december 5.

**Vágner Ákos**

**polgármester**